**Zachary John Quinto** (s. 2. kesäkuuta 1977 Pittsburgh, Pennsylvania) on yhdysvaltalainen näyttelijä.

Ura
---

Katolisessa perheessä Pennsylvaniassa varttunut Quinto teki ensiesiintymisensä televisiossa lyhytikäiseksi jääneen sarjan *Muukalaiset* (*The Others*) toisessa jaksossa vuonna 2000. Samana vuonna hän toimi Monty Rodriguezin äänenä videopelissä *Code Blue*. Vuosina 2001 ja 2002 hän vieraili muun muassa sarjoissa *Enkelin kosketus* (*Touched by an Angel*), *C.S.I.* (*CSI: Crime Scene Investigation*) ja *Agentit* (*The Agency*) ja vuonna 2003 sarjoissa *Mullan alla* (*Six Feet Under*) ja *Siskoni on noita* (*Charmed*). Myöhempinä vuosina hän on esiintynyt myös muun muassa sarjojen *Joanin salaisuus* (*Joan of Arcadia*) ja *Yli synkän virran* (*Crossing Jordan*) yksittäisissä jaksoissa. 

Syksystä 2003 kevääseen 2004 Quinto esitti Adam Kaufmania FOXin toimintasarjan *24* kolmannella tuotantokaudella ja hän uusi roolin vuonna 2006 julkaistussa videopelissä *24: The Game*. Vuonna 2006 hänellä oli rooli Sasanina VH1:n kymmenen jakson jälkeen lopetetussa tilannekomediasarjassa *So NoTORIous*, jonka pääroolia esitti Tori Spelling. Saman vuoden syksystä kevääseen 2010 hän esitti sarjamurhaaja Gabriel "Sylar" Graytä NBC:n sarjassa *Heroes*. Viimeksi mainittua on pidetty hänen läpimurtoroolinaan.

Heinäkuussa 2007 julkistettiin, että Quinto tulisi esittämään nuorta Spockia yhdennessätoista Star Trek -elokuvassa. Elokuva *Star Trek*, jonka ohjasi J. J. Abrams, sai ensi-iltansa vuonna 2009. Quinto on näytellyt myös elokuvan jatko-osissa *Star Trek Into Darkness* (2013) ja *Star Trek Beyond* (2016).

Vuonna 2011 Quinto esitti Chad Warwickia FX:n kauhusarjan *American Horror Story* ensimmäisellä tuotantokaudella ja vuonna 2012 psykiatri Oliver Thredsonia sarjan toisella tuotantokaudella. Hän oli roolistaan Thredsonina ehdolla Primetime Emmy -palkinnon saajaksi kategoriassa paras miessivuosa minisarjassa tai televisioelokuvassa.

Quinto on näytellyt myös teatterissa. Hän on esiintynyt muun muassa Signature Theatre Companyn versiossa näytelmästä *Angels in America* vuonna 2010. Hänet palkittiin Louis Ironsonin roolista Theatre World Awardilla sekä Tina Awardilla.

Quinto kävi Central Catholic High Schoolia vuoteen 1995 asti, minkä jälkeen hän alkoi opiskella näyttelemistä Carnegie Mellon -yliopistossa, josta hän valmistui vuonna 1999. Näyttelemisen lisäksi hän on toiminut myös tuottajana. Hän on ollut tuottamassa muun muassa 2000-vuosikymmenen lopun finanssikriisin alkuhetkistä kertovaa draamaelokuvaa *Margin Call*, joka sai ensi-iltansa vuonna 2011 ja jossa hän itsekin näytteli.

Yksityiselämä
-------------

Quinto kertoi lokakuussa 2011 julkisesti olevansa homoseksuaali. Syyskuussa 2012 hänen kerrottiin seurustelevan näyttelijä Jonathan Groffin kanssa. Nykyään Quinto seurustelee malli Miles McMillanin kanssa.

Lähteet
-------

1. ↑  Zachary Quinto Biography *Biography.com*. Viitattu 21.6.2013. (englanniksi)
2. 1 2  Zachary Quonto Biography *Yahoo! Movies*. Viitattu 21.6.2013. (englanniksi)
3. 1 2  Rooney, David: Career Zigzag, Changing Coasts And Galaxies *NYTimes.com*.  21.10.2010. Viitattu 22.6.2013. (englanniksi)
4. ↑  Heroes villain lands Spock role *BBC News*.  27.7.2007. Viitattu 21.6.2013. (englanniksi)
5. ↑  Bradshaw, Peter: Film review: Star Trek *The Guardian*.  8.5.2009. Viitattu 21.6.2013. (englanniksi)
6. ↑  Star Trek sequel Into Darkness gets beaming reviews *BBC News*.  1.5.2013. Viitattu 21.6.2013. (englanniksi)
7. ↑  Ikonen, Niko: Star Trek Beyond *Episodi.fi*.  21.7.2016. Viitattu 21.7.2016.
8. ↑  Goldberg, Lesley: 'American Horror Story': Get to Know the Residents of the 'Asylum' and What's Next *The Hollywood Reporter*.  16.10.2012. Viitattu 21.6.2013. (englanniksi)
9. ↑  EMMYS: Movie/Miniseries Supporting Acting Handicap *Deadline.com*.  23.8.2013. Viitattu 12.12.2015. (englanniksi)
10. ↑  Gans, Andrew: Ellen Barkin, Patina Miller, John Larroquette, Jim Parsons, Tony Sheldon and More Win Theatre World Awards *Playbill.com*.  10.5.2011. Viitattu 22.6.2013. (englanniksi)
11. ↑  Gyllenhaal, Quinto et al. Win 2011 Tina Award for Best in Off Broadway Achievement! *Playbill.com*.  10.6.2011. Viitattu 22.6.2013. (englanniksi)
12. ↑  Collis, Clark: Zachary Quinto talks about producing the new comedy 'Breakup at a Wedding' *EW.com*.  28.5.2013. Viitattu 22.6.2013. (englanniksi)
13. ↑  Actor Zachary Quinto comes out in honor of bullied teen *CNN.com*.  16.10.2011. Viitattu 21.6.2013. (englanniksi)
14. ↑  Strecker, Erin: Zachary Quinto on dating Jonathan Groff: 'I'm incredibly happy' *CNN.com*.  12.9.2012. Viitattu 21.6.2013. (englanniksi)
15. ↑  Zachary Quinto Confirms He's Dating Model Miles McMillan On Instagram  27.8.2014. The Huffington Post.  (englanniksi)

Aiheesta muualla
----------------

* Zachary Quinton verkkosivut (englanniksi)
* Zachary Quinto Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |
|  |
| Muut | 
* IdRef

 |

 |